CELEX: 32020D1662
Language: ro
Date: 2020-11-03 00:00:00
Title: Decizia de punere în aplicare (UE) 2020/1662 a Consiliului din 3 noiembrie 2020 de modificare a Deciziei de punere în aplicare (UE) 2018/279 de autorizare a Maltei să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată

10.11.2020   
               
               
                  RO
               
               
                  Jurnalul Oficial al Uniunii Europene
               
               
                  L 374/6
               
            
         DECIZIA DE PUNERE ÎN APLICARE (UE) 2020/1662 A CONSILIULUI
         din 3 noiembrie 2020
         de modificare a Deciziei de punere în aplicare (UE) 2018/279 de autorizare a Maltei să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1) primul paragraf,
         având în vedere propunerea Comisiei Europene,
         întrucât:
         
                     (1)
                  
                  
                     În temeiul articolului 287 punctul 13 din Directiva 2006/112/CE, Malta poate scuti trei categorii de persoane impozabile de la plata taxei pe valoarea adăugată (TVA): cele a căror cifră de afaceri anuală nu depășește 37 000 EUR, în cazul în care activitatea economică constă în principal în livrarea de bunuri, cele a căror cifră de afaceri anuală nu depășește 24 300 EUR, în cazul în care activitatea economică constă în principal în prestarea de servicii cu o valoare adăugată scăzută (inputuri ridicate) și cele a căror cifră de afaceri anuală nu depășește 14 600 EUR în alte cazuri, și anume prestările de servicii cu o valoare adăugată ridicată (inputuri scăzute).
                  
               
                     (2)
                  
                  
                     Malta a fost autorizată prin Decizia de punere în aplicare (UE) 2018/279 a Consiliului (2), să introducă o măsură specială de derogare de la articolul 287 din Directiva 2006/112/CE („măsura de derogare”) pentru a scuti de la plata TVA persoanele impozabile a căror activitate economică constă în principal în prestări de servicii cu o valoare adăugată ridicată (inputuri scăzute) și a căror cifră de afaceri anuală nu depășește 20 000 EUR, până la 31 decembrie 2020 sau până la data intrării în vigoare a unei directive care modifică articolele 281-294 din Directiva 2006/112/CE, în funcție de data care survine prima.
                  
               
                     (3)
                  
                  
                     Printr-o scrisoare înregistrată de Comisie la 5 iunie 2020, Malta a solicitat autorizarea de a continua să aplice măsura de derogare până la 31 decembrie 2024, aceasta fiind data până la care statele membre trebuie să adopte actele cu putere de lege și actele administrative necesare pentru a se conforma Directivei (UE) 2020/285 a Consiliului (3), care prevede norme simplificate în materie de TVA pentru întreprinderile mici și elimină, printre altele, articolul 287 din Directiva 2006/112/CE începând cu 1 ianuarie 2025.
                  
               
                     (4)
                  
                  
                     În conformitate cu articolul 395 alineatul (2) al doilea paragraf din Directiva 2006/112/CE, Comisia a informat celelalte state membre, printr-o scrisoare din data de 12 iunie 2020, cu privire la cererea Maltei. Printr-o scrisoare din data de 15 iunie 2020, Comisia a informat Malta că dispune de toate informațiile necesare pentru a analiza cererea.
                  
               
                     (5)
                  
                  
                     Dat fiind faptul că măsura de derogare a condus la reducerea obligațiilor în materie de TVA și, implicit, a sarcinilor și a costurilor administrative pentru întreprinderile mici, Malta trebuie să fie autorizată să continue aplicarea măsurii de derogare.
                  
               
                     (6)
                  
                  
                     Autorizația de a aplica măsura de derogare ar trebui aibă o durată limitată. Durata ar trebui să fie suficientă pentru a permite evaluarea eficacității și a caracterului adecvat al pragului. În plus, începând cu 1 ianuarie 2025, prin Directiva (UE) 2020/285 se elimină articolul 287 din Directiva 2006/112/CE. Prin urmare, Malta ar trebui să fie autorizată să aplice măsura de derogare până la 31 decembrie 2024.
                  
               
                     (7)
                  
                  
                     Măsura de derogare nu are impact asupra resurselor proprii ale Uniunii care provin din TVA, deoarece Malta va efectua un calcul de compensare în conformitate cu articolul 6 din Regulamentul (CEE, Euratom) nr. 1553/89 al Consiliului (4).
                  
               
                     (8)
                  
                  
                     Prin urmare, Decizia de punere în aplicare (UE) 2018/279 trebuie modificată în consecință,
                  
               ADOPTĂ PREZENTA DECIZIE:
         
            Articolul 1
            La articolul 2 din Decizia de punere în aplicare (UE) 2018/279, al doilea paragraf se înlocuiește cu următorul text:
            
               „Se aplică de la 1 ianuarie 2018 până la 31 decembrie 2024.”
            
         
         
            Articolul 2
            Prezenta decizie se adresează Republicii Malta.
         
         
            Adoptată la Bruxelles, 3 noiembrie 2020.
            
               
                  Pentru Consiliu
               
               
                  Președintele
               
               M. ROTH
            
         
         
            (1)  JO L 347, 11.12.2006, p. 1.
         
            (2)  Decizia de punere în aplicare (UE) 2018/279 a Consiliului din 20 februarie 2018 de autorizare a Maltei să aplice o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 54, 24.2.2018, p. 14).
         
            (3)  Directiva (UE) 2020/285 a Consiliului din 18 februarie 2020 de modificare a Directivei 2006/112/CE privind sistemul comun al taxei pe valoarea adăugată în ceea ce privește regimul special pentru întreprinderile mici și a Regulamentului (UE) nr. 904/2010 în ceea ce privește cooperarea administrativă și schimbul de informații în scopul monitorizării aplicării corecte a regimului special pentru întreprinderile mici (JO L 62, 2.3.2020, p. 13).
         
            (4)  Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (JO L 155, 7.6.1989, p. 9).